Forrige uke hevdet Jim Solbakken at han ikke er Babacar Sarrs agent. Men samtidig som Sarr skulle ha vært i retten, forhandlet Solbakken med klubber og agenter på vegne av Sarr og diskuterte overganger med spilleren. Det viser dokumentasjon Josimar sitter på.



Tekst: Lars Johnsen



Onsdag 12. juni skulle den utsatte ankesaken mot den tidligere Molde-spilleren Babacar Sarr, som i august i fjor ble frikjent, men kjent erstatningspliktig, for voldtekt av en kvinne i Molde, ha startet. Ankesaken var opprinnelig satt opp i februar, men måtte utsettes da tidligere lagkamerat i Molde, Sonni Nattestad, ikke møtte fordi han prioriterte å spille treningskamp for sin nye danske klubb FC Fredericia (nivå to) mot Middelfart Boldklub (nivå tre).



Dagen før den utsatte ankesaken skulle opp, ble det klart for alle parter at Babacar Sarr ikke kom til å møte. Ifølge statsadvokat Ingvild Thorn Nordheim hadde Sarrs forsvarer Jørgen Løvdal og agent Jim Solbakken bekreftet at Sarr var kjent med berammingen av saken. Ifølge statsadvokaten sto også Jim Solbakken på forsvarets vitneliste, i rollen som spillerens agent.



Samme dag annonserte den saudiarabiske klubben Damac FC at de hadde signert Babacar Sarr.



Det er nå utstedt en internasjonal arrestordre på Sarr.



Løy i lokalavisen

Tiden i rettssalen 12. juni ble derfor kun brukt til å gjøre rettslige bevisopptak av et vitne og fornærmede i saken.



13. juni avviste Jim Solbakken overfor Romsdals Budstikke at han er Babacar Sarrs agent. Solbakken nektet for å ha bistått Sarr da senegaleseren signerte for den russiske klubben FC Jenisej Krasnojarsk i februar. Dette på tross av å ha opptrådt som Sarrs agent overfor statsadvokaten i hele prosessen, og aldri gitt uttrykk for noe annet, ifølge statsadvokat Ingvild Thorn Nordheim.



«Jeg har ikke representert spilleren siden han var i Molde, verken da han reiste til Russland eller hvis han nå eventuelt har signert i Saudi-Arabia», skrev Jim Solbakken i en sms til lokalavisen Romsdals Budstikke i Molde.



Josimars kilder i Molde er utvetydige på at Jim Solbakken er agenten til Babacar Sarr, og har vært det hele veien. Da Sarr signerte for FC Jenisej Krasnojarsk i februar, gratulerte Solbakken ham med kontrakten og spilleren takket agenten på Instagram.



Ifølge agenter Josimar har snakket med, ville det ha vært utenkelig om Solbakken og Sarr ikke hadde et klientforhold.



Og ny dokumentasjon Josimar er i besittelse av beviser at Jim Solbakken fremdeles er Babacar Sarrs agent.



Vår dokumentasjon viser at:

Jim Solbakken var Sarrs agent ved overgangen til klubben FC Jenisej Krasnojarsk i Russland i februar.

Den viser at Jim Solbakken var Sarrs agent ved overgangen til Damac FC i Saudi-Arabia.

Jim Solbakken innrømmer overfor Sarr å ha snakket usant til Romsdals Budstikke.



Etter at Josimar publiserte artikkelen Agent Solbakken’s U-turn 18.juni, tok Jim Solbakken kontakt med statsadvokatens kontor og var irritert over at de hadde omtalt ham som agenten til Babacar Sarr. Statsadvokat Ingvild Thorn Nordheim forteller at Solbakken hevdet han ikke var Sarrs agent lenger.



Hun blir derfor svært overrasket når vi kontakter henne og fremlegger vår nye dokumentasjon som viser at Jim Solbakken fremdeles er agenten til Babacar Sarr.

– Jeg synes det er leit om det stemmer. Jim Solbakken sier til oss at han ikke er agenten hans lenger, sier hun.



Skulle ha vært i retten – diskuterte kontrakter

– Det er ikke sant det han sa til avisen. Jim Solbakken er en løgner. En stor løgner. Han er ingen ærlig person. Han tenker bare på seg selv og penger. Han er Babacar Sarrs agent, sier den Tyskland-bosatte senegalesiske agenten Kalidou Ousmane.



Ifølge Ousmane selv, jobber han som mellommann mellom Europa og Midtøsten. Han forteller at det var ham Damac FC kontaktet for å signere Sarr.

– Jeg tok kontakt med Babacar. Han henviste meg til Jim Solbakken. Alt må gå gjennom Jim, fortalte Babacar Sarr meg.



Kalidou Ousmane sendte derfor kontraktsforslaget fra den saudiske klubben til Jim Solbakken på WhatsApp (se skjermbilde).

«Bra. Be klubben om å kontakte meg direkte på epost», svarte Solbakken og la ved sin epostadresse.



Josimar er i også besittelse av WhatsApp-korrespondanse mellom Jim Solbakken og Babacar Sarr.



«Har du gitt mandat til noen?», spurte Solbakken.

«Jeg har ikke gitt mandat til noen», svarte Sarr.

«Godt», skrev Solbakken.

«Hva skjer med dem?», spurte Sarr.

«Fikk et tilbud fra Tyrkia også. 500 [tusen] euro netto», svarte Solbakken.

«Ok. Det er også bra», uttrykte Sarr.

«Bedre faktisk», mente Solbakken.

«Du har fått tilbudet? Problemet i Tyrkia er at de ikke betaler for seg. Og jeg vil til Saudi og gjøre det godt og tjene gode penger og ny overgang neste år», skrev Sarr.

«OK. Men vi må pushe dem», svarte Solbakken.



Videre diskutere Solbakken og Sarr førstnevntes honorar på WhatsApp. «Selvsagt må de betale 10 prosent til meg, hvis ikke må du betale. Men, du trenger et bedre tilbud. Og Tyrkia kommer til å betale», skrev Jim Solbakken.

«Dersom [klubben i Saudi] ikke vil betale [honoraret], betaler jeg det», svarte Babacar Sarr.



Sarr ønsket seg til Saudi-Arabia. Solbakken ville ha ham til Tyrkia. Ifølge Kalidou Ousmane var det fordi Solbakken er sikret mer penger til seg selv ved en eventuell kontrakt i Tyrkia.



I likhet med Russland og Saudi-Arabia, har ikke Tyrkia utleveringsavtale med Norge.



Løy om Russland – «For å beskytte deg»

Da Babacar Sarr ikke fikk ytterligere svar fra Jim Solbakken, forsøkte Sarr å ringe agenten sin. Uten hell.

«Hei Jim. Prøvde å ringe, men det var opptatt. Jeg har tilbud fra klubben [i Saudi-Arabia] og vil signere, selv om jeg må betale deg 10 prosent. Fordi jeg vil ikke være i Senegal lenger enn to uker.»



Da korrespondansen ble gjenopptatt, fremla Solbakken et enda bedre tilbud fra Tyrkia.

«Du får 600 [tusen] euro på mandag fra Alanyaspor», skrev Solbakken.

«Er det 100 prosent sikkert, fordi du alltid forteller meg om tilbud og så skjer det ingenting», svarte Sarr og la ved kontrakten fra klubben i Saudi-Arabia.

Han var redd for at det trakk ut, at klubben i Saudi-Arabia nå heller ville signere noen andre.



Kalidou Ousmane kontaktet Jim Solbakken på nytt og fortalte at agenthonorarer måtte betales av spilleren selv, slik vanlig praksis er i Saudi-Arabia – i motsetning til i Europa der klubbene svært ofte betaler agenthonoraret utenom spillerens lønn.

«Toårskontrakten inkluderer agenthonoraret. I Saudi er det bare tre toppklubber som betaler agenthonorar. Jeg ville aldri spurt Baba om å gi meg ti prosent. Fordi vi er familie. Og jeg kan hjelpe ham opp og frem. Det er alt jeg vil du skal vite. Ha en fin dag», skrev Kalidou Ousmane til Solbakken



«Takk for tekstmeldingen. Jeg setter pris på hjelpen din, men ettersom den andre saken i Norge pågår, er det best å ha kontrollen på ett sted», svarte Solbakken.



Mens Babacar Sarr skulle ha vært i rettssalen – i «den andre saken som pågår i Norge» – tekstet han og agent Solbakken videre.

«Nå kommer Antalya med et godt tilbud», skrev Solbakken.

«Du sa du ikke representerte meg i Russland. Det er greit», svarte Sarr med henvisning til oppslaget i Romsdals Budstikke.

«He he», skrev Solbakken tilbake.

«Det gjør at jeg ser dum ut i avisen. Jeg leser alt», fortsatte spilleren.

«Nei. Det er for å beskytte deg», repliserte Jim Solbakken.



At Solbakken ikke representerte Sarr da spilleren gikk til Russland i februar, er med agentens egne ord noe han sa til media for å beskytte klienten sin.



Jim Solbakken har ikke besvart våre henvendelser.





